KIRJALLINEN KYSYMYS E-2758/02 esittäjä(t): Olivier Dupuis (NI) komissiolle. Yoshiteru Hamadan ja Tatsuya Harutan teloitukset.



Virallinen lehti nro 092 E , 17/04/2003 s. 0206 - 0207



KIRJALLINEN KYSYMYS E-2758/02 esittäjä(t): Olivier Dupuis (NI) komissiolle (1. lokakuuta 2002) Aihe: Yoshiteru Hamadan ja Tatsuya Harutan teloitukset Japanin viranomaiset teloittivat todennäköisesti eilen kaksi henkilöä, Yoshiteru Hamadan ja Tatsuya Harutan, kun pääministeri Koizumi oli palaamassa vierailultaan Pohjois-Koreasta. Christopher Patten on vastannut komission puolesta aiempaan kysymykseen kuolemanrangaistuksesta Japanissa (E-2421/02(1)). Vastauksessaan hän painotti, että vetoomuksessa, jonka troikka esitti 18. helmikuuta 2002 Japanin oikeusministerille, ilmaistiin Euroopan unionin kanta kuolemantuomioon ja totesi, että edustustojen päälliköt seuraavat jatkuvasti asiaa, jonka tulisi johtaa uusiin aloitteisiin. Miten komissio on reagoinut näihin kahteen teloitukseen? Onko komissiolla aikomus tehdä yhteisiä aloitteita kuolemanrangaistuksen lakkauttamisesta Euroopan neuvoston kanssa, jonka tarkkailijajäsen Japani on? Mitä aloitteita komissio on yleisemmin tehnyt tai aikoo tehdä ilmoittaakseen Japanin hallitukselle, että kuolemanrangaistuksen lakkauttaminen Aasian demokraattisissa valtioissa ja erityisesti Japanissa, Intiassa, Etelä-Koreassa, Thaimaassa ja Taiwanissa on erityisen tärkeää? On kyse demokraattisista valtioista, joiden suhteet Euroopan unioniin ovat ensisijaisessa asemassa. (1) Katso sivu 167. Christopher Pattenin komission puolesta antama vastaus (22. lokakuuta 2002) Komissio osallistui unionin troikan 4. lokakuuta 2002 oikeusministeri Moriyamalle esittämään viralliseen yhteydenottoon, jossa se ilmaisi syvän pahoittelunsa kuolemanrangaistuksen täytäntöönpanon ja hiljattain annettujen uusien kuolemantuomioiden johdosta sekä ilmaisi kuolemanrangaistuksen vastaisen käsityksensä perustan. Unioni vastustaa kuolemanrangaistusta riippumatta siitä, onko sitä soveltava maa demokratia vai ei: tavoitteena on kuolemantuomion poistaminen maailmanlaajuisesti. Asiakirjassa, joka koskee EU:n politiikan suuntaviivoja suhteissa yhteisön ulkopuolisiin maihin kuolemanrangaistuksiin liittyvissä kysymyksissä(1) ja joka hyväksyttiin vuonna 1998, esitetään unionin politiikan perusteet ja toimet, kuten yleiset ja erityiset viralliset yhteydenotot, joita unioni soveltaa suhteessa kolmansiin maihin. Sen lisäksi, että unioni ilmaisee kuolemanrangaistuksen vastaisen kantansa sellaisilla foorumeilla kuten YK:n ihmisoikeustoimikunnassa ja YK:n yleiskokouksen kolmannessa komiteassa (myös YK:n ihmisoikeustoimikunnan vuosittaisen päätöslauselman jättämisen yhteydessä), unioni on esittänyt myös kantoja, jotka koskevat kuolemanrangaistusta yksittäisissä maissa. Esimerkiksi maailman ihmisoikeuksia koskevassa puheessaan YK:n ihmisoikeustoimikunnassa tänä vuonna unioni ilmaisi pahoittelevansa syvästi kuolemanrangaistuksen käytön lisääntymistä Thaimaassa. Komissio arvioi parhaillaan ehdotuksia, jotka se sai jokin aika sitten eurooppalaiseen ihmisoikeus- ja demokratia-aloitteeseen kuuluvan kuolemanrangaistuksen poistamista koskevan ehdotuspyynnön yhteydessä. Tässä yhteydessä myönnetään 7 miljoonaa euroa hankkeille, joilla edistetään kuolemanrangaistuksen poistamista maissa, joissa kuolemanrangaistus on vielä käytössä. (1) http://europa.eu.int/comm/external_relations/human_rights/adp/guide_en.htm.